Molim vas da zauzmete svoja mjesta. Dame i gospodo poslanici, poštovani gosti, otvaram 5. hitnu sjednicu Predstavničkog doma Parlamentarne skupštine Bosne i Hercegovine. Na sjednicu su pozvani redovni gosti: predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici međunarodnih organizacija i ambasada u Bosni i Hercegovini, koji redovno prate naš rad, predstavnici medija. Na sjednicu su takođe pozvani i direktor Agnecije za statistiku BiH Velimir Jukić, direktorka Republičkog zavoda za statistiku Republike Srpske Radmila Čičković i direktor Federalnog zavoda za statistiku Federacije Emir Kremić. Iz Kabineta predsjedavajućeg Savjeta ministara Denisa Zvizdića dana 27.05.2016. dostavljano je obavještenje da predsjedavajući neće prisustvovati današnjoj sjednici, jer se nalazi van Bosne i Hercegovine. Takođe iz Kabinete zamjenika predsjedavajućeg Savjeta ministara Vjekoslava Bevande je istog dana stiglo obavještenje da nije u mogućnosti prisustvovati sjednici Predstavničkog doma, jer je isti dan zakazan sastanak Komisije za izbor direktora Uprave za indirektno oporezivanje, na koji je gospodin Bevanda, kao predsjednik Komisije, obavezan prisustvovati. Gospodin Bevanda je ovlastio zamjenika ministra finansija i trezora, gospodina Mirsada Žugu, da prisustvuje sjednici. Srdačno pozdravljamo sve prisutne poslanike i goste. Poslanica Monika Tomić je najavila kašnjenje na sjednicu. Prema informaciji Službe imamo 36 prisutnih poslanika, znači konstatujem da sjednica ima kvorum za rad i odlučivanje. 5. hitna sjednica Doma sazvana je u skladu sa članom 68. Poslovnika sa jednom tačkom dnevnog reda, kao što vam je naznačeno u pozivu. Otvaram raspravu o predloženom dnevnom redu. Denis Bećirović
Uvaženi predsjedavajući, dame i gospodo, poštovani predstavnici medije. Za ovakvu vrstu sjednice obično treba da se ispune dva ključna razloga, razlog hitnosti i razlog opravdanosti. Mi danas nažalost nismo ispunili ni jedan, danas niti ima opravdanih razloga zašto je ovako brzo sazivana ova sjednica, a pogotovo nema hitnih razloga. Imajući to u vidu, uvaženi predsjedavajući, dobronamjerno predlažem, na samom početku ove sjednice, da napravite pauzu od 30 ili više minuta kao uži Kolegij, da sazovete prošireni Kolegij zajedno s vama, i da eventualno o ovoj temi koja je danas kandidirana da raspravljamo o njoj pokušate doći do određenih usaglašenih stavova, jer ako ni uži Kolegij, ni prošireni Kolegij nema usaglašene stavove zar iko očekuje da će 42 čovjeka nešto usaglasiti danas tokom ove rasprave. U protivnom 2 ako na ovakav način uđemo u ovu sjednicu bojim se, i uvjeren sam, da će današnja sjednica biti festival šovinizma, nacionalizma, primitivizma, uvreda i brojanja etničkih krvinih zrnaca. Da se to, dakle, ne bi dogodilo, da ne bi gledali te frustracije i uvrede danas, pozivam Kolegij, dakle, da sazove tu sjednicu užeg Kolegija i proširenog Kolegija i pokuša kanalisati današnju sjednicu. Zahvaljujem.
Saša Magazinović.
Poštovani predsjedavajući, pozdravljam Vas i zamjenike, predstavnike Vijeća ministara, poštovane kolegice i kolege zastupnike, sve ostale prisutne u sali. U ime Kluba SDP-a predlažem dopunu dnevnog reda 5. hitne sjednice i to tačkom dnevnog reda – Informacija Vijeća ministara o preuzetim obavezama iz Pisma namjere za aranžman sa MMF-om. Smatramo da i Parlament BiH, a i javnost, trebaju biti obavješteni na što su se to domaće vlasti obavezale i kakve su obaveze prihvatili u zamjenu za novac iz ovog kredita. Smatramo dakođe da se ni na koji način ne radi o tajnom dokumentu i da treba biti objavljen i javno dostupan. Za razliku od prethodne tačke razlog hitnosti svakako da postoji, kao i razlog opravdanosti. Bilo bi dobro da na današnjoj sjednici dobijemo Pismo namjere i da se uvjerimo da li je tačno da u tom Pismu namjere piše, citiram – „Da će Vlada Federacije BiH, u konsultacijama sa Grupom Svjetske banke i ili EBRD-om, završiti finansijsku i operativnu temeljitu procjenu vrijednosti za preduzeća BH Telekom i HT Mostar do oktobra ove godine i prodati sve svoje udjele u ovim preduzećima do kraja naredne godine.“ Dakle, dobro bi bilo da neko danas izađe i da nam Pismo namjere da vidimo da li ovo stvarno piše. Takođe bi dobro bilo, i pozivam kolege poslanike da prihvate ovu dopunu dnevnog reda, da vidimo da li u Pismu namjere, između ostalog, piše – „Nećemo poduzeti nikakve radnje koje ugrožavaju finansijsku stabilnost, uključujući i nametanje obaveze konverzije bilo kojih zajmova u stranoj valuti u domaću valutu. Svjesni smo ključnog značaja ovakvog opredjeljenja za uspjeh proširenog aranžmana.“ Dakle, ja ne znam da li je ovo istina, ali mislim da jeste važno i da jeste hitno, možda i važnije od ove tačke koja je razlog današnjeg okupljanja, da dobijemo Pismo namjere, da se Parlament države upozna sa sadržajem, a samim tim i javnost. Hvala vam.
Ispravka krivog navoda, Aleksandra Pandurević.
Zahvaljujem se predsjedavajući. Ja sam prvo željela Vas da zamolim da vodite računa i opomenete poslanike koji ovdje koriste neprimjeren riječnik i nekog unaprijed optužuju za nekakav šovinizam. Ja garantujem makar svih nas, evo 13 srpske nacionalnosti iz Republike Srpske, da se tu ne prepoznajemo. Što se tiče zahtjeva SDP-a mislim u suštini da je to dobro, i u principu ne bismo imali problem da to podržimo da smo za prethodne četiri godine SDP-ove vlasti ikada imali priliku da znamo šta se to nalazi u Pismu namjere MMF-u i kakav je aranžman sklopljen sa MMF-om. Dakle, da bi neko postavljao takve inicijative mora imati makar malu dozu principijelnosti. Recimo, takvu inicijativu bih podržala od kluba DF-a, jer se odlično sjećam da je upravo gospodin Željko Komšić, 3 kao član Predsjedništva, otvorio to pitanje zaduživanja, a vi iz SDP-a se tad niste, i tadašnji Savjet ministara, udostojili ni njemu, kao članu Predsjedništva, da pošaljete punu informaciju, bar koliko znam, iz medija sam se tad informisala o svemu tom. Dakle, kad budete bili principijelni tad možete imati podršku, mada kažem slažem se potpuno s ovim, ali s obzirom od koga dolazi takva inicijativa ne možemo je podržati.
Saša Magazinović, ispravka krivog navoda.
Zahvaljujem predsjedavajući. Nema potrebe da se uzbuđujete, nije to dobro. Dakle, meni je drago da se slažete, samo to ja se slažem sa tim ali neću glasati za to ne ide u istu rečenicu. I sa tim takođe nemamo problem. Ako je dolaskom nekog drugog upaljeno svjetlo, došla demokratija, sve što je bilo loše ostalo je negdje sa strane, onda pretpostavljam da nemate problem da pokažete drugačiju praksu. Ali ću vas podsjetiti da je i ova moja inicijativa danas, pardon, ne moje nego Kluba, ali sam je ja iznio, usmjerena u pravcu da mi kao poslanici, a onda javnost, čujemo šta je to šta će se dešavati u državi, a za šta ćemo za uzvrat dobiti novac od MMF-a. Možda je, ne tvrdim, ali možda je problem SDP- a, između ostalog, što nije pristao na privatizaciju Telekoma, možda je problem SDP-a to. I možda je zbog toga bio surovo kaženjen, ne od strane domaćih, nego od stranih, ja kažem možda, Elektroprivreda takođe. Ali bilo je to nekad, evo sad smo došli u vrijeme kad je sve transparentno i ne znam ko može u ovom Parlamentu imati problem sa tim da se obznani Pismo namjere i da vidimo na šta su se vlasti obavezale u zamjenu za novac od MMF-a. Eto.
Samo da Vas napomenem, gospodine Magazinoviću, da bi trebali pismeno da date tu ... SAŠA
/nije uključen mikrofon/
Dali ste, ok. Šemsudin Mehmedović, povreda Poslovnika.
Gospodo predsjedavajući, dame i gospodo zastupnici, uvaženi gosti. Ja znam da je Kolegij tumač Poslovnika i poslovničkih odredbi, ali eto, sad po mom nekom skromnom znanju Poslovnika mislim da smo trebali bar dobiti informaciju Vijeća ministara da se možemo pripremiti za ovu sjednicu. Možete li nam reći zašto smo mi danas uopšte pozvani ovdje ako nije sjednica pripremljena, ili, evo ne vidim ni predsjedavajućeg, ni jednog od, ima jedan zamjenik, pardon. Ja očekujem da imamo neki pisani materijal, da imamo informaciju Vijeća ministara o aktivnostima, inače ne vidim svrhu uopće današnjeg održavanja sjednice, ili ako je sazvana sjednica samo da se politički prepucavamo, kao što neko reče da iznosimo ovdje razne ocjene i procjene o popisu stanovništva. Ja vas molim da nam pripremite ovu sjednicu inače nema svrhe da je uopšte održavamo. Hvala lijepo.
Željko Komšić, ispravka krivog navoda. 4
Zahvaljujem gospodine predsjedavajući. Zapravo ovo je potvrda tačnog navoda, nije ispravka krivog, ali nema te rubrike ovdje, ovo je tačno što je gospođa Pandurević rekla. I ja se slažem i sa ovim što Klub SDP-a predlaže, mada to nije tema današnje sjednice. Mislim da bi jako dobro bilo, i evo ako Klub SDP-a hoće da tražimo zajedno hitnu sjednicu vezano za aranžmane sa MMF-om, ne jedan nego aranžmane sa MMF-om, jer ja bih volio zaista od prvog aranžmana s MMF-om do dana današnjeg da vidim napokon šta je sve pisalo u tim tekstovima, i po čijoj odluci su zaključeni, odnosno da li su zaključeni u skladu sa zakonom kojim se reguliše zaključivanje međunarodnih sporazuma i ugovora. Moje skromno znanje kao pravnika govori da nisu nikad, niti su ikad bili predmet razmatranja na Predsjedništvu, ni u Parlamentu BiH. Dakle, ja se pridružujem ovom zahtjevu Kluba SDP-a i evo mi ćemo vrlo rado potpisati zahtjev za hitnom sjednicom kada je o tome riječ.
Zamjenik predsjedavajućeg Šefik Džaferović.
Gospodine predsjedavajući, koleginice i kolege, članovi Vijeća ministara, dame i gospodo. Ova sjednica je od strane predsjedavajućeg Doma sazvana na osnovu odredbe člana 68. našeg Poslovnika koji govori o sazivanju hitne sjednice. U toj odredbi jasno stoji da se izuzetno od redovne situacije, koja podrazumijeva konsultacije u Kolegiju i radni plan Doma i obavezna tačka dnevnog reda, može na zahtjev najmanje 5 zastupnika ili na zahtjev većine članova Kolegija, kada za to postoje opravdani razlozi, sazvati i ova hitna sjednica. U istoj odredbi se dalje kaže da u tom slučaju dnevni red sjednice može biti predložen na početku njenog održavanja, a materijali podjeljeni na samoj sjednici, a predsjedavajući treba da reagira u roku od tri dana od dana prijema pomenutog zahtjeva. Ja mislim da je predsjedavajući Doma imao djelimične samo uvjete za sazivanje ove sjednice, a to je neophodan broj potpisa, tačno je da je potpisano 6 naših kolega sa zahtjevom za ovu sjednicu, ali mislim da ovaj dio, drugi dio odredbe, koji govori o opravdanim razlozima, nije na ispravan način procijenjen i ja ih cijenim na sasvim drugačiji način. Da nije bilo prošle sjednice Predstavničkog doma i da nije bilo inicijative za istom ovakvom tačkom dnevnog reda i da to od strane Doma nije prihvaćeno onda bi ovi moji argumenti vjerovatno bili slabiji. Dakle, mi smo na prošloj sjednici Predstavničkog doma na prijedlog naših koleginica i kolega glasali oko toga hoćemo li to imati kao tačku dnevnog reda ili ne, i to Predstavnički dom nije prihvatio. Mi sada na osnovu odredbi o hitnim ili posebnim sjednicama dobijamo istu situaciju, iako znamo kakav je stav ovoga Doma po tom pitanju. Zbog toga ja smatram, dakle, ja neću predlagati skidanje ove tačke s dnevnog reda, zato što znam kakav će biti ishod glasanja, jer moj prijedlog neće dobiti sasvim sigurno najmanje entitetsku većinu i ja to neću predlagati. Zato ja mislim, predsjedavajući, radi zapisnika, radi buduće prakse, radi naših budućih odnosa i svega toga, radi rada ovoga Parlamenta, u skladu sa Ustavom i Poslovnikom da Vi vaš prijedlog za održavanje ove sjednice sa ovom tačkom trebate staviti na glasanje ovdje pred ovaj Parlament i da se o tome izjasni Parlamet. Hoćete li Vi tako postupiti ili ne, to je sada Vaš stav, Vi ste predsjedavajući Doma, ali ja mislim da ne trebamo, niko od nas, na osnovu pozicije koju imamo, a znamo kakva je volja ovoga Parlamenta, pokušavati ishoditi neke odluke mimo volje Parlamenta. 5 Toliko, hvala vam.
Hvala kolegi zamjeniku. Predsjedavajući, gospodin Bosić, ispravak krivog navoda. Izvolite.
Znači po prijemu zahtjeva šest poslanika prema Poslovniku predsjedavajući treba da zakaže hitnu sjednicu u roku od tri dana uz uslov da je zahtjev opravdan. Znači, radi se o temi koja je duboko uzburkala javnost u Bosni i Hercegovini i u Republici Srpskoj, radi se o vrlo važnoj, pa ne samo više stručnoj, nego i političkoj odluci koja je donesene, radi se o principima na osnovu kojih je ta Odluka donesena i ja sam procijenio da je to dovoljan uslov da postoje opravdani razlozi da Predstavnički dom raspravlja o ovakvoj temi. Ja ne znam o čemu bi Predstavnički dom politički trebao da raspravlja ako ne o važnim temama koje se tiču Bosne i Hercegovine. Znači, ovo je tema koja ima veliku težinu za Bosnu i Hercegovinu i ne vidim nikakav razlog da se ta tema ne otvori ovdje i da javnost, pa i poslanici, ne čuju o čemu se radi, da ne čuju razne strane i ,pretpostavljamo ako imaju dobru volju, da pripomognu rješavanju ovog problema. Jer mi imamo problem, svi znate da imamo problem. Znači, ja sam upotrijebio svoje poslovničke mogućnosti i sazvao ovu sjednicu, znači ne na zahtjev Kluba SDS-a, nego na zahtjev poslanika iz Kluba SNSD-a. Što se tiče drugih tačaka dnevnog reda, koje su predložene od strane SDP-a, ne znam od gospodina Magazinovića, ovo je hitna sjednica koja je zakazana na osnovu ove teme. Nije definisano u Poslovniku kako se određuje, da li je moguće dodati nove tačke dnevnog reda ili nije, ali bilo je logično da tu isto tako, evo da ne rangiram koja je važnija tema u ovom trenutku, da predložite takođe za hitnu sjednicu ili da predložite za tačku dnevnog reda narednog zasjedanja. Evo sad smo čuli da postoji dovoljno poslanika koji bi podržali tu Vašu ideju, ali ja ću staviti na glasanje i ovaj Vaš prijedlog iako mislim da bi bilo pametnije o tome ne sad raspravljati, nego kada se steknu za to uslovi. Svjestan sam da je zbog kratkoće zahtjeva za sazivanje sjednice i ove sjednice da imamo problem što ne postoji izvještaj Savjeta ministara, ali izjveštaj Savjeta ministara će vjerovatno biti u skladu s onim što dobije kao izvještaj statističkih zavoda. Prema tome, ovdje su glavni ljudi statističkih zavoda koji bi trebali da pojasne ovu čitavu situaciju i da, po meni, mi čak možda i doprinesemo smirivanju tenzija oko ovoga u šta smo dovedeni. A ne bih sad raspravljao oko toga šta znači u šta smo dovedeni, to bi trebalo da bude jedna rasprava. Damir Arnaut, ispravka krivog navoda.
Zahvaljujem se predsjedavajući. Dakle, Vi ste djelimično u pravo, sazivanje sjednice je jedno pitanje, ali dnevni red je drugo pitanje, potpuno odvojeno, tretirano sa dva različita člana Poslovnika. I tačno je da ako pet poslanika zatraži i predsjedavajući Doma ocijeni da je taj zahtjev opravdan, član 68. Poslovnika dozvoljava sazivanje hitne sjednice. Ali Vi ste tu tek došli do sazivanja hitne sjednice, još niste došli na dnevni red, a dnevni red je definisan članom 70. Poslovnika. I to je potpuno drugo pitanje 6 i dnevni red ne može utvrditi pet ljudi skupa sa predsjedavajućim. Dnevni red, ukoliko se ne radi o obaveznoj tački, utvrđuje jedino i isključivo prošireni Kolegij. Član 70. ne pravi nikakvu iznimku za hitnu sjednicu u odnosu na redovnu sjednicu. Dakle, ako za redovnu sjednicu šest ljudi ne može nametnuti dnevni red već o tome odlučuje prošireni Kolegij, osim ako su obavezne tačke u pitanju, ovo nije, obavezne tačke su prijedlozi zakona i one koje su prošle proceduru u komisijskoj fazi, dakle ako nam za redovnu sjednicu šest ljudi ne može nama ostalim nametnuti dnevni red, onda nam ne može nametnuti dnevni red ni za hitnu sjednicu. I ovo tumačenje je takođe podržano i samim članom 68. Poslovnika koji reguliše, ovaj, odnosno dnevni red na hitnoj sjednici, kaže da u tom slučaju dnevni red može biti predložen na početku njenog održavanja, predložen. Za razliku od redovne sjednice o tome već niko nije, niko nije odlučio. Kad dođemo na radovnu sjednicu mi imamo prijedlog dnevnog reda od proširenog Kolegija i prošireni Kolegij ga je utvrdio. Ovdje niko još nije utvrdio dnevni red. Dakle, Vi ste obavezni staviti i ovu tačku, odnosno ukupan dnevni red na glasanje. Ako dobijete većinu, uključujući i entitetsku većinu, ovaj dnevni red će vam biti potvrđen, ali ako ne dobijete onda ove tačke nema na dnevnom redu. Dakle, Vi ste u pravu, Vi ste imali osnov da sazovete hitnu sjednicu, ali Vi nemate osnov da nametnete zajedno sa pet poslanika dnevni red ovom Domu. Dakle, ja zbog toga zahtijevam da stavite ovaj dnevni red, odnosno prijedlog dnevnog reda na glasanje kao što član 68. i kaže da možete predložiti dnevni red na početku sjednice. Ako ga ne predložite mi nemamo osnov da radimo ni po kakvom dnevnom redu jer ga nemamo, niko ga nije usvojio, prošireni Kolegij o tom nije raspravljao. Hoćete da kažete da Vi zajedno s pet poslanika imate pravo predložiti dnevni red? Nemate, nemate član Poslovnika na koji se možete pozvati koji bi rekao da Vi imate pravo zajedno s pet potpisa predložiti, odnosno usvojiti dnevni red, nametnuti nam dnevni red. Imate pravo sazvati sjednicu, al' dnevni red je potpuno drugo pitanje. Zahvaljujem.
Denis Bećirović, ispravka krivog navoda.
Ja se nisam slučajno prvi javio danas kod utvrđivanja dnevnog reda, jer sam znao da će Parlament doći u ovu poziciju. I još jednom podsjećam, dakle za bilo kakvu iole ozbiljnu sjednicu treba ispuniti tri elementarna uslova, to su hitnost, opravdanost i odgovarajući materijal. Da li ovdje iko ispred sebe ima odgovarajući materijal za ovu tačku dnevnog reda? Svi znamo da nemamo odgovarajući materijal. Dakle, nema ni jednog ozbiljnog preduslova za ozbiljnu raspravu danas na sjednici Predstavničkog doma. I stoga, ponavljam ponovo, prijedlog da uvaženi predsjedavajući napravite pauzu i sazovete prošireni Kolegij. Kako se može očekivati, a iz i Vaš diskusije i prethodnih diskusija vidljivo je ono što ja nisam znao na početku sjednice, pretpostavljao sam ali vidim da je tačno, da nema konsenzusa ni unutar tri člana Kolegija Predstavničkog doma, kako onda pronaći konsenzus među 42 poslanika ovdje u Domu. Da ne bismo, dakle, došli u tu poziciju, ponavljam, i otvorili danas festival svađa, prepirki i rasprava koje nigdje i ničemu ne vode, predlažem još jednom napravite pauzu, pokušajte doći do nekih zaključaka, a ako bilo ko danas ovdje smatra da je nešto i nezakonito urađeno od strane nadležne agencije onda znamo koji organi treba da se bave tim. Mi nismo sud.
Momčilo Novaković, ispravka krivog navoda.
Uvažene koleginice i kolege. Ja moram reći da sam iznenađen načinom na koji kolege tumače Poslovnik, pa čak i ljudi koji sam ubjeđen da ovaj Poslovnik izuzetno dobro poznaju. Za mene je ovdje stvar potpuno jasna. Dakle, član 68. je rekao određene uslove, kolege, Klub poslanika SNSD-a je predložio, u skladu sa tim članom, pet kolega, u ovom slučaju šest kolega, su zatražili sazivanje hitne sjednice. Diskreciono pravo predsjedavajućeg Doma je da utvrdi opravdanost ili ne. U ovom slučaju predsjedavajući Doma je iskoristio to pravo i utvrdio da postoje opravdani razlozi za sazivanje sjednice. Dnevni red sjednice je dostavljen kod sazivanja sjednice i tu nema dileme, pa ne igramo se valja da ćemo sazvati vanrednu sjednicu i nećemo glasati za dnevni red pa ćemo se razići. Ne mislite valjda da je to, da smo to mislili kad smo pisali Poslovnik. Naravno da nismo. Drugi dio koji kaže da dnevni red može biti utvrđen podrazumijeva, ovo o čemu su neke kolege govorile, da on može biti proširen sa još nekom tačkom ukoliko Dom to izglasa. I to je, koliko sam shvatio, predsjedavajući Doma i rekao da će i ovaj drugi prijedlog staviti na glasanje, čime će u potpunosti zadovoljiti sve zahtjeve iz člana 68. Zaista, način na koji mi ne želimo da se održi ova sjednica, odnosno neke kolege ne žele da se održi ova sjednica, mene ostavlja u ubjeđenju da upravo mi s pravom tražimo njeno održavanje. Hvala.
Damir Arnaut, povreda Poslovnika.
Zahvaljujem se. Pa, ako je tačno ovo što je gospodin Novaković rekao, onda je definitivno Poslovnik prekršen, dakle ako je dnevni red utvrđen prije sazivanja, prije održavanja ove sjednice, a utvrdio ga je samo predsjedavajući Doma na zahtjev pet ili šest poslanika, onda mi nemamo valjan dnevni red, zato što dnevni red prije počekta sjednice može utvrditi samo prošireni Kolegij, vi to dobro znate i gospodin Novaković bi to trebao znati. Dakle, ja ovdje uopšte ne idem u meritum onoga što se ovdje traži da se danas raspravlja o tome, idem samo na činjenicu da ćemo mi onda, ako ovaj presedan danas napravimo, da mislim da možemo očekivati, pogotovo od opozicije, da svakih mjesec dana ovdje njih pet se potpiše i da mi imamo hitnu sjednicu svakih mjesec dana o bitnim i nebitnim stvarima. Dakle, ovdje se govori o Poslovniku i o opasnom presedanu koji možete uvesti, nadasve skupom, nadasve skupom, jer pored redovnih sjednica sazivati i hitne sjednice sa samo jednom tačkom dnevnog reda je skupo i neopravdano skupo. Ja sam zato da zasjedamo stalno, al' sa više tačaka dnevnog red, a ne da sazivamo čitavu sjednicu radi jedne tačke dnevnog reda. I možemo očekivati da opozicija iskoristi ovaj presedan i onda nam to nametne kao praksu. I to zaista nije dobra praksa. Dakle, povreda je Poslovnika ako ste dnevni red utvrdili prije sjednice bez da je o tom raspravljao prošireni Kolegi, ako naprotiv tražite da se to uradi danas na sjednici, onda to radite u skladu sa članom 68. koji kaže – dnevni red može biti predložen, a kad se nešto predloži onda se o tome i glasa. Zahvaljujem.
Pa dobro, ja znam da ... kao pravna tumačenja možete sve živo istumačiti i ovako i onako. Pa kako mislite da sazovem i kako da ja procijenim opravdanost zakazivanja sjednice ako ne kažem o čemu se radi, je li to moguće uopšte? Je li moguće bez teme i bez dnevnog reda zakazati sjednicu? Pa jasno je šta je zdrava logika u tome. A sada ako ćete tražiti razlog da se ne održi sjednica, prihvatam, mislim može se naći raznih obrazloženja. 8 Damir Arnaut, je li to, ponovo?
Sad je drugi član Poslovnika, ako želite uzeti učešće u raspravi, ovaj, trebate izaći za govornicu. Zahvaljujem se.
Dobro, hvala. Saša Magazinović.
Zamislite da je kolega Arnaut, kad je on bio opozicija, znao za ovaj član, mi bi imali sjednice svako tri dana. Ali sad je drugačija situacija, sad nas on upozorava šta bi opozicija mogla uraditi. Ali šalu na stranu, njegovo tumačenje, posebno onaj dio gdje kaže da mi imamo pravo predložiti tačku dnevnog reda mi je vrlo prihvatljiv. Takođe razumijem kolega Bosiću Vas kao predsjedavajućeg koji, ne želeći da komparirate važnost ove dvije teme, ukazujete na to da smo mogli sazvati zasebnu sjednicu vezano sa stend-baj aranžman. Ja to razumijem. Međutim, znate šta je razlika osnovana između ove dvije tačke. Za ovu koju je predložio Klub SNSD-a ne postoji materijal, a za ovu koju smo mi predložili postoji, evo sprat iznad samo treba iskopirati i podijeliti ljudima Pismo namjere. Znači, ovo što smo mi predložili je vrlo jednostavno uraditi, 42 puta iskopirate Pismo namjere i podijelite ljudima. Ne moraju čak ni objašnjavati šta je, znamo pročitati sami šta smo se obavezali uraditi. Dakle, nije tačno da smo mi dobili 550 miliona, tačno je da smo se mi zadužili milijardu i 100 miliona maraka, a ne 550 miliona eura ... Dakle, ovo 550 manje zvuči, pa onda kažu dobili 550 miliona eura. Nismo mi ništa dobili. Mi treba da znamo šta piše u Pismu namjere i zato ovo predlažem. Prijedlog gospodina Komšića, takođe vrlo prihvatljiv, da se objave svi stend-baj aranžmani, vrlo prihvaljiv. Za jedan dio stend-baj aranžmana bi čak on mogao pripremiti materijal, jer je kao član Predsjedništva imao na uvid te stend-baj aranžmane. Ali nije uopšte važno, dakle, potpisujemo sve da se u javnosti predloči i da vidimo šta se je potpisivalo, tim prije što SDP dok se pitao oko stend-baj aranžmana u njima nije bila prodaja telekom operatera. Pa hajde to i da javnost vidi da ne bi dolazili u situaciju da moramo nekome objašnjavati da je mlijeko bijelo. Hvala.
Salko Sokolović, ispravka krivog navoda.
Hvala gospodine predsjedavajući. Pozdravljam sve prisutne u sali. Replika je predsjedavajućem. Ja razumijem zahtjev za sazivanje vanredne sjednice i razumijem Vašu poziciju, ali ono čime se ne slažem, a tiče se Vašeg izlaganja, jeste da Izvještaj koji bi ovdje eventualno, ukoliko usvojimo tačku dnevnog reda i krenuli sa radom, podnio direktor Agencije za statistiku ne može biti jest jednako Izvještaj Vijeća ministara. Evo, to je meni sporno i mislim da ne bi taj termin trebalo koristiti, jer ovdje smo već u više navrata odlagali tačku 9 dnevnog reda Izvještaj o radu Vijeća ministara za 2015. godinu, čekali smo, jel, da dođe predsjedavajući da imamo kompletno Vijeće ministara da bi mogli razgovarati na tu temu. Evo, ja bih zamolio samo da, ukoliko dođemo u situaciju da razmatramo ovu tačku dnevnog reda, imamo Izvještaj. E sad samo da vidimo proceduralno da li je to danas ili je to odlaganje pa u nekom narednom periodu, itd. Hvala.
Nikola Špirić, ispravka krivog navoda.
Gospodo predsjedavajući, cijenjene kolege iz Savjeta ministara, kolege i kolegice poslanici, uvaženi gosti. Pa vrlo, zapravo vrlo mi danas čudno zvuči ova rasprava oko zakazivanja ove posebne vanredne sjednice, i mislim da je predsjedavajući Bosić apsolutno u pravu, da je Klub SNSD-a sasvim poslovnički podnio inicijativu. I nije bila namjera da se ovdje raspravlja o strujanju zraka kroz Bosnu i Hercegovinu, nego upravo o onome na čemu se dalje dijeli ova nesretna zemlja. Ja sam očekivao da van zahtjeva Kluba poslanika SNSD-a da ćete vi koji to sporite kad vidite da jedan konstitutivni narod ima bilo kakav problem, ima dilemu, da ne kažem da je preglesan u svim institucijama, tražiti sjednicu i reći – ne, dajte da razgovaramo. Mi danas na ovoj sjednici prisustvujemo rastakanju zemlje. Sem što ćemo se posvađati međusobno bojim se da se ne posvađamo i sa međunarodnim finansijskim institucijama koji su potrebni Bosni i Hercegovini. Ja se slažem da se razgovara o svemu, da svi papiri budu na vidjelu, ali način na koji mi problematizujemo stvari je opasan za zemlju. I ako treba materijal od Savjeta ministara, ok, nikakav problem nije, nek se pripremi, ali bježanje od razgovora o problemu koji je evidentan, ja bih volio da vi ... javno mjenje u Republici Srpskoj vezano sa popis, ... je i zadatak. Znam ja i kakav je stav Federacije, ali ovdje su najodgovorniji ljudi da razgovaraju, da kažu – naši prijatelji imaji problem, jedan narod ima problem, hajde da vidimo šta je rješenje. Pa popis je u svakoj državi ozbiljna stvar, to bi trebao biti dan, neki sretan dan za državu. Da ne bude kao što je bilo '91. pa negirali popis a prihvatili rezultate. Mi smo po svemu specifični. I ja sam za to dajte da razgovaramo. Svaki materijal ako ga treba pripremiti, ok, neka se priprema, ali mora biti, ljudi, razgovora. ____________(?) [[nije uključen mikrofon]] vrijeme, ok. Imam osjećaj da su ovdje objavljeni rezultati i prije rasprave. I to je opasno za Bosnu i Hercegovinu. Neki mediji su već objavili rezultate [[poslanik se upozorava na vrijeme]] govori da nešto nije u redu. I zato ja mislim da je dnevni red, da je predsjedavajući uradio u skladu sa Poslovnikom. I ja vas molim da danas pokažemo barem volju da se ne posvađamo. Hvala vam lijepo.
Hvala. Damir Bećirović. 10
Meni je žao što je došlo do ovoga, jer vidimo da sam Kolegij nema uopšte zajednički stav, a da ne pričam o tome da li postoji ovdje opravdanost i hitnost. Ja bih samo podsjetio kolegu Arnauta da smo mi već tražili hitnu sjednicu koju ste odbili, koju je Kolegij odbio, koji se tiče Izbornog zakona Mostara, znači gdje smo imali i materijale i novi prijedlog, ali ste jednostavno to odbili bez ikakvog opravdanja ... Ovo što sada radite nema nikakve svrhe. Sazvali ste sjednicu za koju ne postoji materijal. I doći ćemo ovdje, doći će do svađa, doći će do problema bez ikakvog razloga, a ne postoji ni opravdanost ni hitnost za ovu tačku dnevnog reda. Tamo gdje je postojala i ta hitnost i ta opravdanost vi niste htjeli da sazovete hitnu sjednicu kao Kolegij. Hvala.
Znači, to nije bila odluka Kolegija, nego je poslovničko pravo predsjedavajućeg da razmotri svrhu održavanja hitne sjednice. Prema tome, nije bilo ni tada saglasnosti u Kolegiju oko tih pitanja. Lazar Prodanović.
Predsjedavajući je, dakle, apsolutno u skladu sa članom 67. zakazao hitnu sjednicu, koja je, dakle, sazvana u skladu sa članom 68. Moja ispravka krivog navodi odnosi se na izlaganje uvaženog kolege Arnauta. Kada bi prošireni Kolegij odlučivao o sazivanju hitne sjednice čiji dnevni red predlaže najmanje 5 poslanika Predstavničkog doma, hipotetički ona nikada ne bi mogla biti održana. I kada bi se taj metod uvrstio onda bi u članu 68. jasno bilo napisano da utvrđivanje dnevnog reda kojeg predloži predsjedavajući, i uglavnom predsjedavajući to rade u skladu sa poslovničkim ovlaštenjima, konačno utvrđivanje bi bilo verifikovano na proširenom Kolegiju. I još jedna stvar, dakle Kolegij u proširenom sastavu uvrštava u dnevni red i druga pitanja koja su ovlašteni predlagači dostavili Domu i koji su iz njegove nadležnosti. Dakle, čak da je predsjedavajući predložio ovaj dnevni red, na Kolegiju bi bilo ovo pitanje o kome ne bi moglo biti rasprave bila bi obavezna tačka dnevnog reda. I još jedna primjedba, izražavam zadovoljstvo, ja vjerujem da ćemo imati dosta hitnih sjednica u Predstavničkom domu, i smatram da ima ... razloga, i svaki put kada predsjedavajući bude zakazao takve sjednice Klub SNSD-a će se odazvati takvom pozivu. Ali jedno pitanje koje Klub poslanika SDP-a predlaže ovdje. Zamislite predleže da se skine tačka dnevnog reda a istovremen o predlaže dopunu dnevnog reda ... Kada bismo mi izglasali ..., dakle neko od vaših članova je govorio o tom ..., dakle kada bi se ova tačka dnevnog reda skinula sa dnevnog reda, hipotetički moglo bi, mi nemamo nikakav mehanizam poslovnički za rad o predloženoj novoj tački dnevnog reda. I još jedno, Kolegij, odnosno predsjedavajući Kolegija bi mogao predložiti, iako bi to bilo kršenje Poslovnika, da se glasa ko je za skidanje obavezne tačke dnevnog reda. Dešavalo se to, moram reći, takođe, ne samo kod ..., već u predsjedavanju članova Kolegija, iako smatram da je to kršenje Poslovnika. U tom slučaju takođe moram reći da ova tačka dnevnog reda ne bi bila skinuta sa današnjeg zasjedanja. Hvala.
Ispravka krivog navoda, Dušanka Majkić 11
... [[mikrofon nije uključen]] jer je ovo što ste uradili sasvim u skladu sa članom 68. Nije slučajno sazivanje sjednice određeno u okviru dva člana. Prvi koji definiše redovne sjednice i sazivanje redovnih sjednica Doma i drugi slučaj kada se radi o sazivanju hitne sjednice. Kakva je, evo, ... između ta dva slučaja? Dakle, izuzetno, izuzetno, a hitne sjednice su izuzetne, od člana 67. kojim se definišu redovne sjednice ovog Poslovnika, iz opravdanih razloga, dakle opravdanih, to sudi predsjedavajući kad su u pitanju hitne sjednice, na zahtjev najmanje 5 poslanika, što je urađeno, ili na zahtjev većine članova Kolegija, ili na zahtjev, ne ... poslanika i članova Kolegija, nego na zahtjev poslanika ili većine članova Kolegija, predsjedavajući Doma će sazvati sjednicu u roku od tri dana od dana prijema pomenutog zahtjeva. Predsjedavajući nije imao izbora, dakle on je po Poslovniku u roku od tri dana morao sazvati sjednicu. I sad pazite dalje što se tiče ostaloga. Dakle, u tom slučaju dnevni red sjednice može biti predložen na početku njenog, znači nije morao ni da bude definisan. Ako je pet poslanika tražilo da se održi nije morao uopšte biti, mogli smo doći bez dnevnog reda i čuti šta je dnevni red ovdje na sjednici Doma. I predsjedavajući je imao dnevni red i uradio jedino ono što je poslovnički bilo moguće. Tako da ne miješamo sazivanje redovnih sjednica i sazivanje hitnih sjednica, i da počnemo da radimo.
Mirsad Mešić, ispravka krivog navoda.
Hvala gospodine predsjedavajući. Ja ispravljam krive navode gospodina Prodanovića i gospodina Nikole Špirića, kojeg nažalost nema. Dakle, gospodine Prodanoviću mi smo upravo koristeći se poslovničkim odredbama očekivali da ćemo utvrditi dnevni red na ovoj Skupštini i to je razlog zbog čega smo predložili novu tačku dnevnog reda i naravno da bi se o svemu tome izjasnili. A što se tiče gospodine Špirića, evo ukratko s obzirom da ga nema, reći ću mu to kada ga vidim, dakle mi ovdje nismo predstavnici naroda, imamo Dom naroda koji ima tu funkciju, mi smo predstavnici građana, pa i vi iz Republike Srpske predstavljate, između ostalog, i sve građane Republike Srpske. Tako da nebismo baš to na ovom Domu trebali govoriti. Hvala.
Zamjenica predsjedavajućeg Borjana Krišto.
Hvala lijepo. Koristim priliku da pozdravim uvažene kolegice i kolege, sve nazočne članove Vijeća ministara, goste i da poželim uspješan rad ove hitne sjednice. Naime, ja sam se javila za ispravku krivog navoda, ne aludirajući nikakoga posebno, ali na ono zapravo što smo čuli ovdje kao nekakve stavove da li treba glasati o predložeom dnevnom redu ili ne treba. Ja bih podsjetila sve nas da budemo principijelni. Ovdje je dosta toga kazano kada je u pitanju dnevni red. Što se tiče ... SNSD-a i kolegica i kolega koji su to podnijeli, njihov zahtjev je potpuno legitiman i sjednica je na taj način, temeljem ovlasti predsjedavajućeg i sazvana. Mi smo imali i dosad sjednice hitne ... nismo raspravljali o dnevnom redu, ali da vas podsjetim, 12 Kolegij je imao suglasnost. Mi danas imamo situaciju da smo došli ovdje jer kao članovi Kolegija nismo svi gledali isto na opravdanost, znači raspravljanja ove točke. U tom kontekstu mi možemo danas raspravljati pa i o drugim točkama, evo prijedlog Kluba SDP-a, tako smo imali na prethodnim sjednicama, i o drugim točkama se možemo izjasniti hoće li biti ili neće li biti. Ali ono ako smo sazvali ovu sjednicu ona je već sazvana na jednu temu. Ja ovo govorim isključivo i želim podcrtati jedan principijelan stav koji bi trebao da vrijedi kada je u pitanju Poslovnik i ubuduće za bilo kakve teme. Znači, da vodimo računa o tome da li postoji opravdanost i za hitnu, naravno to je svačija odgovornost u tom smislu, i da li postoje, znači, opravdani razlozi za sazivanje i raspravljanje, uvažavajući da li postoji materijal i sve kako bi kompetentno mogli raspravljati. Tako da želim reći, ne znam, evo nemam danas ni našeg predsjednika Kluba, mi nismo apsolutno opterećni time. Niti da raspravljamo o ovakvim stvarima, a niti ukoliko odluči neko drugi na jedan drugačiji način, ali smo isključivo za stav da poštujemo Poslovnik kad je u pitanju i hitna sjednica i nemamo nikakvih opterećenja da o ovakvoj temi danas i raspravljamo. Hvala lijepo.
Hvala. Staša Košarac, ispravka krivog navoda.
Hvala predsjedavajući. Koristim priliku da pozdravim sve ministre u Savjetu ministara, kolegice i kolege i ostale prisutne, naročito goste iz kredibilnih statističkih institucija. Mi svi možemo da tumačimo Poslovnik i ovako i onako, možemo da neke stvari ublažavamo na način kako to je već ovdje bilo prisutno. Svi mi ovdje dobro znamo o čemu je riječ. Ova zemlja ima problem, a to je način objave popisnih podataka na temelju Zakona o popisu stanovništva. Jedino što je bilo razumno i moguće jeste da u institucijama koje su bili formalni predlagači zakona, a to je Savjet ministara i Parlament, o tim pitanjima ovdje razgovaramo, bez uvreda, bez ikakvih nacionalističkih izjava. Ja smatram da je bilo dovoljno argumenata u javnosti prezentovanih u nekoliko dana da bi svi ljudi koji žele dobro ovoj zemlji prihvatili ovakav naš koncept i mislim da smo mi koristeći Poslovnik i poslovničku mogućnost, a na temelju svega onoga što smo vidjeli prilikom utvrđivanja dnevnog reda na prošloj sjednici, uradili potpuno legitimnu aktivnost. Ako zamjenik direktora Agencije za statistiku iz reda srpskog naroda kaže da je Odluka nezakonita, i da je to njegovo mišljenje, ja želim da ga pozdravim, ako to uradi ministar u Savjetu ministara, ako to kaže član Predsjedništva iz Republike Srpske, ako to kaže Vlada Republike Srpske, uvažavajući naša skromna mišljenja ili saznanja o svemu tome, pa ja mislim da je sasvim logično i normalno da u ovoj zemlji, onda u institucijama zemlje, koja je predložila i donijela zakon, o ovom pitanju razgovaramo. I to je naš napor, naša želja da ovdje o tome pričamo. Ja pozivam sve kolege koji ne razmišljaju kao što to sad razmišljaju poslanici iz Republike Srpske da uložimo napor da izađemo iz ove situacije na način da se Odluka koja je donesena stavi van snage. Jer želim da kažem da ćemo se sigurno, ukoliko budemo nametali rješenja jedni drugima, a ovdje očigledno je jedna vrsta nametnutog rješenja, stalno se vraćati o popisu stanovništva i stalno, bilo o kojoj temi se u ovoj instituciji i drugim institucijama u ovoj zemlji, stalno vraćati na način kako je popis objavljen i stalno ćemo se vraćati u problem. Ovdje je neophodno, ne da bismo mi se bavili nekim političkim vrstama prepucavanja, ja razumijem da je politika sve, evo završit ću, nama treba stav institucija, stav Savjeta ministara, stav Parlamenta. Možda jedni drugima se može pomoći, ali [[poslanik se upozorava na vrijeme]] mogućim ..., da 13 ne koristimo neke odluke, evo završit ću predsjedavajući, ... neke odluke koje su jednostrano donesene u ovoj zemlji. Hvala.
Ispravka krivog navoda, Nikola Špirić. Je li povučena?
/nije uključen mikrofon/
Pa onda je greška. Znači, Zaim Backović, rasprava.
Izvinjavam se. Obzirom na hitnost sjednice i da bi se moglo validno na ovoj sjednici razgovarati o temi koja je predložena bilo bi neophodno da sazovete, da se uzme bar pola sata pauze i da dobijemo relevantne materijale. Ja ovdje ne želim razgovarati o nečemu na osnovu novinskih natpisa, izjava, mišljenja po televiziji, mišljenja, ne znam odakle, nego želim razgovarati na osnovu relevantnih dokumenata, a ne na osnovu onoga što se u narodu kaže rekla-kazala. Ja Vas molim kao predsjedavajućeg da nam se obezbijedi relevantna dokumentacija, ili nešto što se zove odluka Vijeća ministara, oduka ova, odluka ona, i tako redom, pa tek onda da mi ovdje raspravljamo. U suprotnom ovo se može pretvoriti samo u razgovor o onome što sam čuo, što sam vidio, što sam eventualno pročitao u nekom mediju, mišljenje onog ili ovog, ili u konačnici da iznosim vlastito mošljenje, bez da posjedujem i da sam pročitao šta su oficijelni stavovi, razlozi i načini donošenja odluke na osnovu koje će se objaviti konačni rezultati popisa u Bosni i Hercegovini. Također naglašavam da je ovo Predstavnički ili Zastupnički dom i da iz bilo kojeg entiteta da dolazimo ne predstavljamo niti jednu nacionalnu skupinu, etno-religijsku, kako god hoćete, nego predstavljamo sve građane tog entiteta. U biti mi ovdje predstavljamo sve građane Bosne i Hercegovine, bez obzira da li su Hrvati, Bošnjaci, Srbi i pripadnici drugih naroda i narodnosti. Mi smo ovdje da zastupamo interese svih onih koji bitišu na teritoriji Bosne i Hercegovine, njenih građana. Još jednom vas molim da nam se obezbijede relevantni materijali, u suprotnom, opet kažem, slažem se sa gospodinom Denisom, ovo se može pretvoriti u nešto što je antipod diskusijama, odnosno u nešto što može imati dalekosežne posljedice po odnose u Bosni i Hercegovini. Hvala.
Milica Marković, ispravka krivog navoda.
Hvala gospodine predsjedavajući. Ispravka krivog navoda se odnosi na izlaganje gospodina Backovića koji je rekao da ovdje predlagači ove tačke dnevnog reda žele da vode raspravu na osnovu medijskih iskaza, na osnovu rekla-kazala i sl. Gospodine Backoviću mi imamo ovdje Odluku direktora Agencije za statistiku BiH i Klub SNSD-a, dakle jedan konstitutivni narod, osim Kluba SNSD-a, uvažavajući ono što je rekao gospodin Staša Košarac ko je sve osporio ovakav način donošenja Odluke od strane direktora Agencije za statistiku, dakle jedan konstitutivni narod u Bosni i Hercegovini osporava 14 ovu Odluku. Mi ne tražimo da je ona, dakle nije u skladu sa zakonom, a ovaj Parlament je usvojio Zakon o popisu stanovništva, i mi ne tražimo ništa drugo nego da se Parlament očituje o tom činjeničnom stanju. I nemojte da imputirate nikome ovdje da neko traži, kako bih rekla, nesmišljeno i neargumentovano da se određena rasprava vodi u ovom Parlamentu. O tome što Vi konstatujete i kažete da je ovo Predstavnički dom i da ovdje niko ne predstavlja ni jedan, nikakav narod ni ništa, nego smo mi svi ovdje predstavnici Bosne i Hercegovine, samo još da ste rekli da smo svi Bosanci i Hercegovci ovdje onda bi to bila kompletna izjava. Ja Vas upozoravam, dakle na odredbe Ustava i upozoravam Vas na način kako se u ovom Predstavničkom domu odlučuje. Odlučuje se, dakle, većinom ali se odlučuje i po entitetskom principu, i ovdje predstavnici jednog entiteta osporavaju ovu Odluku. Ako Vi mislite da izbjegavanjem danas da se povede rasprava i diskusija o ovakvoj jednoj Odluci i o tome da je narušen Zakon o popisu stanovništva, da to znači da Bosna i Hercegovina treba da skrene na teren i da pređe na teren preglasavanja, neuvažvanja i ignorisanja stava jednog konstitutivnog naroda, jednog entiteta u ovoj zemlji povodom ovako ozbiljnih stvari. A objavljivanje popisa, rezultata popisa stanovništva, ne zaboravite, je jedan od tri uslova koji se traže od Bosne i Hercegovine u vezi sa prihvatanjem aplikacije za status kandidata. Ako Vi mislite da i od Mehanizma koordinacije i od ove Odluke treba praviti afere u ovoj zemlji pred Evropskom komisijom i pred EU, pa ja ne znam šta bih onda rekla izuzev da SNSD ne ože učestvovati u tome. Dakle, mi tražimo da se stvari vode i radi na legalan način.
Zaim Backović, ispravka krivog navoda.
Zahvaljujem se gospodine predsjedavajući. Tačka dnevnog reda glasi Informacija Vijeća ministara o Odluci o usvajanju jedinstvenog programa obrade. Mi ove Informacije nemamo. I tražim ovog trenutka da se napravi stenogram onoga što sam govorio. Ja sam govorio u prvom licu jednine, neću da diskutujem na osnovu informacija i, i, i. Gospođo, Vi morate slušati šta neko govori. Ako sam govorio u prvom licu jednine nisam onda tu Vas podrazumijevao. Možda ste Vi sve pročital, možda Vi sve materijale imate, ja ih nemam. I govorio sam, opet govorim, u prvom licu jednine. Tačno je da imamo sistem kakav imamo, ali u ustavu svakog entiteta piše Bošnjaka, Hrvata, Srba, Srba, Hrvata, Bošnjaka, Hrvata Bošnjaka, Srba, i u Ustavu Republike Srpske i u Ustavu Federacije i u Ustavu države. Prema tome, bez obzira ko je izabran on predstavlja sve njene građane, sve, bez obzira na ime, prezime, etničku, religijsku ili bilo koju pripadnost. Jer, sama pripadnost entitetu ne znači pripadnost nacionalnoj skupini. Nećete mi valjda reći da ćemo i na taj način početi da se prebrojavamo u ovom Parlamentu. Ja to ne želim, ja to ni po koju cijenu neću uraditi. Znači, još jedanput ponavljam, govorio sam u prvom licu jednine, i tačka dnevnog reda je Informacije Vijeća ministara o Odluci o usvajanju. Prema tome, ja tražim da mi se dostavi ono što piše i kakva je tačka dnevnog reda, a ne da govorim na osnovu poluinformacija, dezinformacija, informacija iz medija, tako redom, kojekakvih poratala i ne znam ti čeka i šta već. Mislim da sam bio vrlo jasan. Hvala.
Saša Magazinović, povreda Poslovnika.
Greška je ...
Greška. Sadik Ahmetović, ispravka krivog navoda.
Gospodine predsjedavajući, poštovane kolegice i kolege. Uvažena kolegica Marković kaže – predstavnici entiteta. Nažalost, kažem po ne znam koji put u ovom Parlament da sam i ja iz entiteta Republika Srpska, dakle tako sam i kandidovan i došao u ovaj Parlament. Ali ne slažem se uopše sa onim što ste Vi kazali danas ovdje, niti prijedlozima koje ste naveli u ovom zahtjevu za održavanjem sjednice, pogotovo kada vraćate komunizam, dakle, u ... zahtjeve, da mi raspravljamo o hutbama uvaženih vjerskih poglavara. To je samo bilo u doba komunizma. Ja ne prihvatam, dakle ovu vrstu obrazloženja da se u obrazloženju spominju hutbe i ono što pričaju vjerski poglavari u džamijama, crkvama, itd., itd. Ali zaista ja ništa ne razumijem, pročitao sam ovu Odluku direktora, pozvao se na članove Zakona. Dakle, u samom tekstu ja, dakle ono što je napisano ništa ne razumijem, jedino ako je neko zloupotrijebio položaj pa vam dostavio dokumente iz Agencije za statistiku i vi na osnovu tih informacija, dakle, pravite ovdje zahtjev za vanrednu sjednicu, onda Tužiteljstvo BiH treba i ima posla, dakle kada je u pitanju ova oblast. Ja ne znam zaista ništa šta iz ove Odluke direktora Agencije za statistiku je rezultat kad povučete crtu koliko ima koga i šta ima u Bosni i Hercegovini na osnovu ovoga, popisnice koju smo imali. Dakle, ja stoga mislim da je neko zloupotrijebio položaj i iznio dokumenta ili davao informacije iz Agencije za statistiku. I ovog puta želim, jedina zloupotreba položaja bi mogla biti to, a nikako Odluka direktora Jukića. Hvala lijepo.
Ispravka krivog navoda, Milica Marković.
Gospodine Backoviću prvo da kažem nema potrebe da toliko vičete i da dižete ton, jer ovdje očigledno od svih prisutnih niko se neće uplašiti toga, ni kako Vi govorite ni šta govorite. Prvo to, a drugo, taman i da ste govorili u prvom licu jednine neshvatljivo je da ste došli, da ste dobili ovaj dnevni red i poziv i da se niste pripremili za ono zbog čega je sjednica sazvana. A mogli ste se pripremi kao poslanik u najmanju ruku da ste uzeli da pročitate Zakon o popisu stanovništva. I to da ste pročitali i to bi vam bilo dovoljno da danas budete informisaniji, nego ja potpuno vjerujem da ste Vi došli tako potpuno nepripremljeni, dakli, i da ste možda slušali medijske natpise, izjave ovako ili onako. Dakle, to je Vaš problem ali to ne možete imputirati drugima da ovdje nisu pripremljeni, da nisu se pripremili, da nisu se pripremili za ovu raspravu. To što Vi ste tako tošli to je Vaša stvar i Vaš problem. A Vama gospodine Ahmetoviću, tačno je da Vi ste izabrani kao poslanik iz Republike Srpske, ali morate znati tačno i to da ste vi jedan od 14 poslanika iz Republike Srpske. I ako ostalih 13 poslanika iz Republike Srpske nešto spori i ako traži da se o nečemu povede rasprava ovdje onda Vi kao jedan od tih 14 ne možete to osporiti i nemate pravo na to.
Ispravak krivog navoda Zaim Backović. Možete i sjedeći gospodine Backoviću.
Nema veze, ustaću iz poštivanja ovog. 16
Pa vidim da imate problem sa leđima.
Nije, nije problem. Nije lumbago, niti je išijas nego povreda, povreda kičme, pa se ponakad ovo upali ... i preko. Ja stvarno ne znam na koji način da reagujem na ovakvu diskusiju ili na ovakvu repliku još jedanput ponavljam kako glasi tačka dnevnog reda i nisam nikome govorio da misli, razmišlja i govori kao ja, govorio sam u i za svoje ime i opet ne razumijem ovdje nije tema zakon, nego Informacija Vijeća ministara, možda sam se mogao informisati da provalim u Vijeće ministara i da ukradem ovu Informaciju, ako ona postoji. Što se zakona tiče evo ga ovdje ispred mene gospođo odštampan i nadam se da će zakon i zakonitost biti sprovedeni do kraja. Ja ovdje govorim o sasvim drugoj stvari, ono zbog čega je i razlog zašto je sazvana takav materijal nemam i neću da diskutujem na osnovu novinskih natpisa, poluistina, neistina, istina, više ne znam šta sve sadrži sve u tim informacijama. Te vas molim da nam se ovo za što je sazvan da se meni, ako nećete ostalima, ja tražim da smi se obezbjedi da znam kako ću diskutovati i ništa više. Hvala vam.
Hvala. Nemamo više prijavljenih za diskusiju. Da vas informišem da je jedan zahtjev samo za izmjenu i dopunu dnevnog reda od strane poslanika iz SDP-a, i njega ću staviti na glasanje, da nije bilo zahtjeva o skidanju tačke dnevnog reda, prema tome ona će biti usvojena. Da ima zahtjev i on bi bio stavljen na glasanje. A poslije toga ćemo se dogovoriti oko daljeg nastavka, kada završimo ovu tačku oko dnevnog reda, dogovoriti kako dalje da idemo sa ovom sjednicom. Znači, stavljam na glasanje prijedlog nove tačke dnevnog reda 5. hitne sjednice – Informacija Vijeća ministara o preuzetim obavezama iz Pisma namjere za aranžman sa MMF-om ... Ko je za? Znači, 11 za, 24 protiv, uzdržanih 4. Nema opšte većine. Prijedlog nije usvojen. Znači, konstatujem da 5. hitna sjednica Doma ima sljedeći: Dnevni red 1. Informacija Savjeta ministara BiH o Odluci o usvajanju Jedinstvenog programa obrade podataka popisa stanovništva, domaćinstava i stanova u Bosni i Hercegovini 2013. godine, koju je donio direktor Agencije za statistiku BiH Velimir Jukić Ja sada dajem pauzu od pola sata i sazivam sjednicu proširenog kolegija. Molim da svi predstavnici klubova dođu u salu 2/II. 17
/nije uključen mikrofon/
Šta ste dobili? Hajte gospodine Backoviću ...
Jer nema, nema poslovničke intervencije, nema krivog navoda, ja ne znam načina na koji bi se ja ... Obzirom da sam tražio da mi se, ne meni, nego da se podijeli stenogram poslanicima, prosto je nevjerovatna brzina reakcije kojekakvih medija i portala, i molim da se otvore portali iz Republike Srpske da vide kako su me prezentirali nakon onoga što je gospođa Marković govorila. I ja hoću ovo ponovo jer ja nisam rekao ono što je ona govorila, ja to nisam ni jednom izustio.
Gospodine Backoviću, vidite, nema ...
Molim Vas, ja sam poslanik i molim Vas da čuvate dignitet poslanika. Moj dignitet je narušen.
Pa znam, ali ne možemo mi raspravljati, ne možemo sada raspravljati šta ...
Nećemo raspravljati, nego želim da uđe i neka gospoda isprave ono, jer ja to nisam izgovorio, ni jednog trenutka rekao. I molim vas da ovo podijelite svim poslanicima i medijima – Izvinjavam se, obzirom na hitnost sjednice, itd., vama predložio ovo što ste sad uradili. Onda, ja ovdje ne želim, ja, naglašavam još jedanput, ja ne želim razgovarati o nečemu na osnovu novinskih natpisa, izjava, mišljenja po televiziji ...
Pa nećete nam valjda ponoviti diskusiju još jednom gospodine Backoviću.
Pa onda neka se prezentiram onako kako sam govorio. Ja Vas molim kao predsjedavajućeg i stalno govorim u prvom licu jednine. Preneseno je vrlo ružno, jako ružno i reakcije su jako ružne. To nije fer, mi ako ništa jedan drugog moramo ovdje uvažavati i poštivati. I molim vas da se ovo ... medijima i da se podijeli svim poslanicima.
Evo, zamolit ćemo službu da podijeli taj stenogram medijima koji su ovdje prisutni. Pretpostavljam da je odavde i otišlo, od ovih novinara. Znači, Kolegij u proširenom sazivu je razmatrao ovu situaciju i konstatovao da, iako se tačka zove Izvještaj Savjeta ministara da mi tog izvještaja nemamo, i jednoglasno podržao da predložimo Domu zaključak sljedeće sadržine: - Zadužuje se Savjet ministara BiH da u roku od 10 dana dostavi Informaciju o popisu stanovništva iz 2013. godine u vezi sa utvrđenom tačkom dnevnog reda 5. hitne sjednice Predstavničkog doma Parlamentarne skupštine BiH. To znači da bi mi sad, ako se usvoji ovaj zaključak, sad prekinuli sjednicu i nastavili je kada se za to steknu uslovi. Dajem zaključak na glasanje. 27 za, protiv 1, 9 uzdržanih. Postoji entitetska i postoji opšta većina. Usvojili smo zaključak. Nakon dobijanja informacije od Savjeta ministara biće nastavljena ova sjednica. Ovim završavam današnje zasijedanje. Sjednica završena u 12:25 sati.